Pirkanmaan työllisyystilanne otti huhtikuussa suuren loikan viime vuodesta – työttömien työnhakijoiden määrä väheni yli 20 prosenttia

Pirkanmaan työllisyystilanne on viimeisen vuoden aikana ottanut ison harppauksen kohti parempaa. Huhtikuussa työttömiä työnhakijoita oli lähes 6 500 henkilöä vähemmän kuin vuotta aiemmin. Työttömien työnhakijoiden määrä oli Pirkanmaalla huhtikuussa 23 152 henkilöä, mikä osoittaa 22 prosentin laskua vuodentakaiseen verrattuna. Työttömien määrän osalta tilanne alkaa hiljalleen näyttää samalta kuin vuosina 2006–2008 olleen nousukauden aikana. Työttömien työnhakijoiden määrä väheni viime vuoteen verrattuna kaikissa Pirkanmaan kunnissa. Jopa kymmenessä kunnassa määrä laski 30 prosenttia tai enemmän. Punkalaitumella työttömiä työnhakijoita oli viime kuussa jopa 60 prosenttia vähemmän kuin vuoden 2017 huhtikuussa. Tampereella muutos oli 16 prosenttia eli 2 640 henkilöä. Koko maassa työttömiä työnhakijoita oli vuoden 2018 huhtikuussa 254 601 henkilöä, mikä tarkoittaa 16,3 prosentin laskua. Pirkanmaa valtakunnan kärjessä Valtakunnallisesti verrattuna Pirkanmaan työttömyyden lasku oli valtakunnan kärkitasoa. Pirkanmaan työttömyysaste oli 9,5 prosenttia, kun vastaavasti koko maassa työttömyysaste oli keskimäärin 9,7 prosenttia. Pirkanmaalla ja Uudellamaalla on kuitenkin edelleen yhteensä yli 34 prosenttia koko Suomen työttömistä työnhakijoista. Rakennetyöttömyys ja pitkäaikaistyöttömyys aiheuttavat edelleen haasteita. Tampereella rakennetyöttömyys koettelee 9 070 henkilöä eli 66 prosenttia kaikista työttömistä työnhakijoista. Valopilkkuna luvuissa näkyi työttömien miesten työllisyyskehitys, joka oli muuttunut parempaan suuntaan. Myös rakennus-, korjaus ja valmistustyössä sekä prosessi- ja kuljetustyössä työttömyys oli vähentynyt paljon. Uusien avoimien työpaikkojen määrän kasvu ei ole hidastunut ja talouskasvu näyttää pysyvän nykyisellä tasollaan. Rekrytointiongelmat ovat kuitenkin kasvaneet.